b"\n_START_ARTICLE_\nEsgl\xc3\xa9sia de Sant Bartomeu de la Jana\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia actual substitueix a una anterior, m\xc3\xa9s petita. El disseny del nou temple el realitza Joan Tell en 1617, les obres s\xc3\xb3n adjudicades el 28 de desembre de 1621 als mestres d'obra Pere del Sol i Joan Barreda, i les obres comencen el 16 d'octubre de 1622, prosseguint en solitari Joan Barreda a partir de 1623. En 1633 estava acabada la primera fase de l'obra, amb el presbiteri, el primer tram de la nau i la portada lateral._NEWLINE_En 1696 s'inicia la segona fase sota la direcci\xc3\xb3 dels mestres Lloren\xc3\xa7 Escobar i Pere Garafulla, amb l'execuci\xc3\xb3 dels altres tres trams de la nau, la fa\xc3\xa7ana i el campanar. El cos superior del campanar fou dissenyat per Pere Garafulla competint amb Tom\xc3\xa0s Vicent Tosca i, el disseny definitiu de la fa\xc3\xa7ana tamb\xc3\xa9 \xc3\xa9s de Garafulla. Tant el campanar com la fa\xc3\xa7ana ja estaven pr\xc3\xa0cticament acabats el 1705 per\xc3\xb2 l'acabament definitiu del temple es va endarrerir fins a 1727 per la implicaci\xc3\xb3 directa de la poblaci\xc3\xb3 en la Guerra de Successi\xc3\xb3 en el b\xc3\xa0ndol Borb\xc3\xb3, i les festes de l'acabament de les obres es realitzaren el 1729, com una mena d'afirmaci\xc3\xb3 de la vict\xc3\xb2ria borb\xc3\xb2nica, amb assist\xc3\xa8ncia del bisbe i de cinc governadors. El remat del campanar es va finalitzar el 1740._NEWLINE_La capella de la Comuni\xc3\xb3, adossada en el costat de l'Ep\xc3\xadstola, a la cap\xc3\xa7alera del temple, es va construir en 1791._NEWLINE_En la capella de la Mare de D\xc3\xa9u dels \xc3\x80ngels han estat restaurades les pintures de la volta i la figura que penjava de la clau, en diferents actuacions dels anys 2005, 2007 i 2009.\n_START_SECTION_\nEstructura\n_START_PARAGRAPH_\nTemple d'una nau amb cinc trams amb capelles laterals entre contraforts, comunicades entre si, i absis vuitavat amb sagristies als costats. Es cobreix la nau i les capelles laterals amb volta de creueria, i amb volta estrellada l'absis. Els arcs torals i els formers carreguen sobre pilastres toscanes._NEWLINE_A l'exterior, els carreus ocupen les zones nobles (fa\xc3\xa7ana, torre, obertures) i reforcen l'estructura (contraforts i cantons); mentre a la resta s'utilitza la ma\xc3\xa7oneria de pedra. A l'interior, tant els arcs entre capelles, els formers i torals, i els nervis de la volta, com les parets del presbiteri incloent les portades de les sagristies, estan constru\xc3\xafts per carreus de pedra calc\xc3\xa0ria grisenca._NEWLINE_Les sagristies es comuniquen mitjan\xc3\xa7ant dues portades renaixentistes de carreus amb obertura de mig punt flanquejada per pilastres Toscanes acanalades, i per damunt d'un entaulament cl\xc3\xa0ssic, una forn\xc3\xadcula apetxinada i apilastrada coronada per un front\xc3\xb3 partit._NEWLINE_La capella de la Mare de D\xc3\xa9u dels \xc3\x80ngels, la primera capella lateral del costat de l'Evangeli des del presbiteri, de planta centralitzada copulada i absis vuitavat, \xc3\xa9s un dels pocs exemples de barroc classicista valenci\xc3\xa0. Presenta decoracions del segle XVIII en la volta amb imatges de D\xc3\xa9u Pare i les lletanies de la Mare de D\xc3\xa9u, i dues parets amb pintures on es representa l'arribada de la Mare de D\xc3\xa9u a la poblaci\xc3\xb3 sota dosser amb seguici, tot envoltat per cortinatges figurats, segons conta la tradici\xc3\xb3. De la clau penja una figura policromada, un angelet de 68 cm.\n_START_SECTION_\nPortades\n_START_PARAGRAPH_\nFa\xc3\xa7ana principal als peus de l'esgl\xc3\xa9sia, amb cornisa mixtil\xc3\xadnia rematada per pinacles que reforcen les l\xc3\xadnies obliq\xc3\xbces, centrada per una portada amb dos cossos, l'inferior, amb una columna cor\xc3\xadntia i una pilastra en cada costat de l'obertura d'arc de llinda, que sostenen un entaulament; i el superior, centrat per una forn\xc3\xadcula apetxinada amb la imatge del titular, flanquejat per pilastres sobre m\xc3\xa8nsules i per columnes salom\xc3\xb2niques, les quals sostenen un front\xc3\xb3 circular esventrat. I per damunt, una cornisa suportada per m\xc3\xa8nsules que es corba en el centre, i amb pinacles en els extrems i en el centre; tot ajuda a donar una major verticalitat al conjunt._NEWLINE_La portada lateral, m\xc3\xa9s senzilla, \xc3\xa9s una obertura amb arc de llinda flanquejada per pilastres toscanes que sostenen un entaulament sense decoraci\xc3\xb3, i on la cornisa forma part d'un front\xc3\xb3 partit, que d\xc3\xb3na pas a un pinacle.\n_START_SECTION_\nCampanar\n_START_PARAGRAPH_\nTorre campanar adossat als peus de l'esgl\xc3\xa9sia, al costat de l'Ep\xc3\xadstola, en l\xc3\xadnia amb la fa\xc3\xa7ana. De planta quadrada, amb tres cossos, on els dos primers s\xc3\xb3n massissos, i el superior, els de les campanes, separat de l'inferior per una forta cornisa sustentada per m\xc3\xa8nsules, presenta obertura de mig punt en cada cara, flanquejada per parelles de pilastres, i un escut de la vila al damunt, amb els cantons aixamfranats. Es remata per un terrat amb barana coronada per pinacles."